[{"text_idx": "#000000", "text": "Neniam antau\u0306e en la monda historio eblis legi tiom da fus\u0302aj tekstoj en Esperanto. C\u0302u degeneris la g\u0302enerala lingvonivelo de esperantistoj, c\u0302u aperis pli da eternaj komencantoj, au\u0306 c\u0302u simple la reto videbligis ion, kio antau\u0306e estis kas\u0302ita?"}, {"text_idx": "#000002", "text": "Iam novbakitaj esperantistoj ekverkis poemojn kaj reformproponojn. Nun ili kreas proprajn retejojn \u2013 kaj reformproponojn. Sed de c\u0302iam spertuloj plendas pri la eternaj komencantoj."}, {"text_idx": "#000003", "text": "Tamen, neniam antau\u0306e estis same facile disvastigi lingvajn fus\u0302aj\u0302ojn mondskale. Ili saltas en la okulojn el plej diversaj retejoj, kaj facile estig\u0302as la impreso, ke Esperanto en la reta epoko rapide degeneras."}, {"text_idx": "#000004", "text": "Sed c\u0302u vere estas tiel? Dependas de tio, al kiu oni demandas \u2013 kaj kion oni celas per \"degenero\"."}, {"text_idx": "#000005", "text": "\u2013 Sendube la pli spertaj esperantistoj komencis plendi jam en 1905, ke la lingvo degeneras. C\u0302iam estis pli au\u0306 malpli bonaj parolantoj, homoj kiuj pli au\u0306 malpli bone konis kaj aplikis la gramatikon, homoj kiuj atente kontrolis vortojn en la vortaro, kaj aliaj kiuj senzorge aldonis o-finaj\u0302on al iu ajn latinida radiko, opinias akademiano Anna Lo\u0308wenstein."}, {"text_idx": "#000006", "text": "Tamen la retaj kursoj kun sia luda instrumaniero lau\u0306 s\u0302i kau\u0306zas, ke komencantoj nuntempe tro ofte tute ne studas la gramatikon de Esperanto."}, {"text_idx": "#000007", "text": "\u2013 En la pasinteco komencantoj nepre devis sekvi lernolibron, legi la gramatikajn klarigojn, fari la ekzercojn kaj tiel plu, sed nun eksterordinara nombro da homoj eklernas Esperanton sen la neceso entute informig\u0302i pri la gramatiko. En la forumoj por lernantoj aperas tute bazaj demandoj pri la subita apero de finaj\u0302o -n c\u0302e jam lernita vorto. Eble la ekapero de miloj da gramatike nekonsciaj esperantistoj ne estas novaj\u0302o. De c\u0302iam ekzistas la eternaj komencantoj; eble tamen la diferenco nuntempe trovig\u0302as en ilia kvanto."}, {"text_idx": "#000008", "text": "Lau\u0306 Marc van Oostendorp, konata nederlanda lingvisto, la eternaj komencantoj c\u0302iam ekzistis, sed male ol antau\u0306e, ili nun facile povas surscenejig\u0302i en la reto."}, {"text_idx": "#000009", "text": "\u2013 La degenero kompreneble ankau\u0306 estas kromefiko de la enfluo de novaj parolantoj, kiuj scivolemas nur pri la lingvo. Antau\u030c kelkaj jardekoj oni ne povis lerni la gramatikon sen ankau\u030c almaenau\u030c iom de la lingva ideologio, inkluzive \u201dla netus\u0302eblecon de la Fundamento\u201d. Tio fortimigis homojn, kaj do eble malrapidigis la kreskadon de la parolantaro."}, {"text_idx": "#000010", "text": "\u2013 Neniu scias, kion la alfluo de novaj parolantoj signifas sociologie por lingvo sen naciaj au\u030c etnaj radikoj kiel Esperanto. Mi supozas, ke g\u0302i finfine ne damag\u0302as la lingvon. Meze de c\u0302i tiu granda grupo de fus\u0302istoj c\u0302iam trovig\u0302os kerno de homoj, kiuj serioze uzas la 'klasikan lingvaj\u0302on'. Kaj iuj novuloj c\u0302iam volos alig\u0302i al c\u0302i tiu kerno."}, {"text_idx": "#000011", "text": "Akademiano Marcos Cramer atentigas, ke c\u0302iam ekzistis diversaj niveloj de lingva sperteco en Esperantujo. Li ne kredas, ke dum la pasintaj jardekoj okazis signifaj s\u0302ang\u0302oj en la proporcioj de diversnivelaj lingvouzantoj. Sed ja kreskis la proporcio de lingvaj eraroj en la skribaj tekstoj, c\u0302ar oni multe pli uzas la lingvon skribe en diversaj retaj forumoj, li diras."}, {"text_idx": "#000012", "text": "\u2013 Sed pro la s\u0302ang\u0302ig\u0302inta kulturo de skriba lingvouzo, estus maljuste kompari la nuntempan skriban lingvouzon kun la skriba lingvouzo de la antau\u0306reta epoko. Fakte temas pri spontana lingvouzo komparebla al la parola lingvouzo, kaj sekve la pli justa komparo estas tiu kun la parola lingvouzo de la antau\u0306reta epoko. Kaj en la parola lingvouzo oni c\u0302iam renkontis similajn nivelojn de erara lingvouzo, kiajn oni nun trovas en la spontana skriba lingvouzo en la reto."}, {"text_idx": "#000013", "text": "Akademiano Jouko Lindstedt ne konas studojn, kiuj komparus similajn Esperantajn tekstojn de diversaj jardekoj lau\u0306 la lingva kvalito, sed li ne supozas ke okazis ia g\u0302enerala falo de la lingva nivelo."}, {"text_idx": "#000014", "text": "Li ja konsentas, ke en la reto eblas vidi multajn tekstojn kun eraroj."}, {"text_idx": "#000015", "text": "\u2013 Tio memorigas al ni, ke Esperanto ne estas tiel facila lingvo, kiel oni ofte diras propagandece. (Vidu ankau\u0306 mian iaman blogaj\u0302on.) Sed grandparte temas pri tio, ke komencantoj, kiuj iam skribis nur privatajn paperajn leterojn al siaj korespond-amikoj, nun skribas publike videblajn tekstojn en la reto."}, {"text_idx": "#000019", "text": "Sendepende de tio, c\u0302u efektive okazis degenero, io ja s\u0302ang\u0302ig\u0302is en la reta epoko, lau\u0306 li."}, {"text_idx": "#000020", "text": "\u2013 En tiu senco mi emas pensi, ke povas esti tempo por trovi novan priskribon pri esperantujo kiel socia fenomeno."}, {"text_idx": "#000021", "text": "Pluraj el la spertuloj, al kiuj ni sendis demandon pri la eventuala degenero de Esperanto, respondis tre amplekse. Por interesig\u0302antoj ni publikigas la kompletajn respondojn."}, {"text_idx": "#000023", "text": "107 homoj alig\u0302is al la UK en Belfasto"}, {"text_idx": "#000025", "text": "ni ghoju pro la multnombraj komencantoj"}, {"text_idx": "#000026", "text": "Kiom ag\u0302as Esperanto, tiom dau\u0306ras c\u0302i tia veado. C\u0302iuj menciitaj lamentaj\u0302oj de 130 jaroj aperas en diskutoj kaj gazetoj esperantistaj, nenio nova."}, {"text_idx": "#000027", "text": "Se Esperanto ag\u0302us kelkajn jarmilojn, sendube plendojn pri degenero de lingvo kaj pri krizo de la movado, ni legus en la plej malnovaj trovitaj argilaj tabuloj en Esperanto."}, {"text_idx": "#000031", "text": "C\u0302i tiuj fus\u0302istoj pri kiuj vi parolis memorigis min pri mi mem.\nFakte, kiam mi komencis uzi Esperanton tiam miaj eraroj estis kompreneble multaj. Tamen mi skribis multe en interreto. Do mi aktive partoprenis la pliigadon de la eraroj.\nEc\u0302 nuntempe, post multaj jaroj da uzado de tiu c\u0302i belega lingvo, aperas okazoj kiam mi ne certas pri kiel esprimi koncepton."}, {"text_idx": "#000032", "text": "C\u0302iukaze, mia pasio por Esperanto c\u0302iam estis granda. Tial oni povas aserti, ke la eraroj, kiujn mi senvole disvastigis interrete, aperis pro pasio por Esperanto.\nLau\u0306 mi tio estas grava parto de la ekvacio pri komprenado de la esperantistoj."}, {"text_idx": "#000033", "text": "Kiam mi komencis, ne estis interreto, sekve mi devis atendi jarojn por kontaktigi kun homoj, kiuj indikis miajn erarojn. Mi c\u0302iam log\u0302is tre internan parton de Sudameriko, tro fore grandajn urbojn, kaj dum 20 jaroj mi kontaktigis kun esperantistoj nur per leteroj, kiujn mi devis atendi 40 tagojn, au\u0306 kiam mi vojag\u0302is al grandaj urboj c\u0302iujn du jarojn. Mi pasis foje 5 jarojn sen kontakto kun esperantistoj. Mi nuntempe povas uzi esperanton c\u0302iutage kaj mia lingvonivelo tre multe plibonigis."}, {"text_idx": "#000035", "text": "Oni volas ke c\u0302iu en la mondo parolu Esperanton, sed c\u0302u ni ne memoras kiom da homoj misparolas la propran lingvon ec\u0302 kun la helpo de 18 jaroj da studo en publika lernejo kaj ankau\u0306 konstanta c\u0302eesto de la lingvo pere de radio, televido, interreto, kaj fine c\u0302iutaga babilado kun aliaj parolantoj de naskig\u0302o?"}, {"text_idx": "#000037", "text": "Neniu misparolas la propran lingvon."}, {"text_idx": "#000040", "text": "Mi ec\u0302 ne malkonsentas kun vi pri la kerno de via unua komento. Vers\u0302ajne c\u0302iam estos homoj, kiuj neperfekte lernos Esperanton, kaj ni eble ne tro bedau\u0306ru tion. Sed la kialo ne rilatas al la lingva nivelo de homoj en la denaska lingvo; g\u0302i rilatas al la fakto, ke estas malfacile por multaj plenkreskuloj perfekte ellerni duan lingvon, kaj Esperanto ne estas escepto al tiu regulo, ec\u0302 se g\u0302i estas pli facila ol la neartefaritaj lingvoj."}, {"text_idx": "#000041", "text": "Ni konsentas: \"Sed la kialo ne rilatas al la lingva nivelo de homoj en la denaska lingvo; g\u0302i rilatas al la fakto, ke estas malfacile por multaj plenkreskuloj perfekte ellerni duan lingvon,\""}, {"text_idx": "#000043", "text": "C\u0302u vi do opinias, ke lau\u0306define neniu povas paroli malbone sian lingvon, kaj ke simple temas pri amaso da diversaj \"ideolektoj\"?"}, {"text_idx": "#000045", "text": "Efektive jes, mi opinias, ke neniu povas malbone paroli sian lingvon, c\u0302ar c\u0302ies \"lingvo\" estas ties idiolekto, lau\u0306difine. En socia senco, \"lingvo\" au\u0306 \"dialekto\" estas simple aro de pli-malpli similaj idiolektoj. Ekzistas neniu scienca kialo taksi unu idiolekton pli bona ol alia."}, {"text_idx": "#000047", "text": "Tio eble estas utila defino por lingvistoj, sed ne por instruistoj kaj recenzantoj. C\u0302iu faru kiel li volas, kaj neniam estos eraro."}, {"text_idx": "#000049", "text": "Tamen la artikolo kaj la posta diskuto ne estis pri prestig\u0302o kaj malprestig\u0302o de dialektoj, au\u0306 \"g\u0302usteco\" en lingvistika senco, sed ja pri aferoj pri kiuj oni povas paroli pri \"g\u0302usta\" kaj \"malg\u0302usta\" lingvouzo."}, {"text_idx": "#000050", "text": "La ekzemplo de Anna estas:\"En la forumoj por lernantoj aperas tute bazaj demandoj pri la subita apero de finaj\u0302o -n c\u0302e jam lernita vorto.\""}, {"text_idx": "#000051", "text": "Mi komprenas, ke iuj volas aserti ke \"I be eating\" estas g\u0302usta en iu dialekto. Mi ne konsentas, sed mi ankau\u0306 ne estas lingvisto. Sed certe abundas eraroj lau\u0306 la kutima difino, kiel \"it's\" anstatau\u0306 \"its\" kaj \"their\" anstatau\u0306 \"there\", kiel diris James Bridge."}, {"text_idx": "#000052", "text": "Nu, mi konsentas, ke multaj komencantoj (eternaj kaj neeternaj) eraras en Esperanto, foje tre grave. C\u0302i-kaze temas ne pri idiolekta variado, sed pri malsukcesa lernado de dua lingvo."}, {"text_idx": "#000055", "text": "Indas memori, ke la vorto \u201dmisparolo\u201d ne c\u0302iam estas subtakso de nenormaj dialektoj. Foje g\u0302i simple priskribas mankon de tia lingva kompetenteco, kian oni akiras nur per pena studado."}, {"text_idx": "#000056", "text": "Lau\u0306 mia interpreto de lia komento, James neniel mallau\u0306dis dialektojn; li nur rimarkis aferon evidentan kaj ne disputindan: por multaj homoj, regi ec\u0302 la gepatran lingvon estas malfacile. Au\u0306, kiel LLZ mem diris en la Unua libro, \u201ctre malofte iu el ni posedas perfekte ec\u0302 sian patran lingvon\u201d. Do ni ne surprizig\u0302u kiam oni eraras en dua lingvo multe malpli ofte parolata ol la gepatra \u2013 ec\u0302 se tiu lingvo estas relative \u201dfacila\u201d."}, {"text_idx": "#000057", "text": "Se ni interpretas \"mis-\" lau\u0306 g\u0302ia difino en PIV, la vorto \"misparolo\" ja indikas subtakson de nenormaj variaj\u0302oj. Se oni diras, ke \"ago estas nekonvene, erare au\u0306 malg\u0302uste farata\", au\u0306 ke \"eco au\u0306 aj\u0302o ne prezentas la esperatajn pozitivajn kriteriojn\", tio ja estas negativa prijug\u0302o."}, {"text_idx": "#000058", "text": "Vi povas diri, ke la afero estas \"evidenta kaj ne disputinda\", sed pli-malpli c\u0302iuj profesiaj lingvistoj ja konsideras tion tute erara, pro la kialoj kiujn mi priskribis c\u0302i-supre, interalie. Zamenhof vivis en epoko, kiam la lingvistoj ankorau\u0306 havis tiajn malmodernajn ideojn, kaj lau\u0306 la moderna lingvistiko li simple malpravis. (Li tamen kompreneble pravis, ke estas tre malfacile lerni novan lingvon kiel plenkreskulo.)"}, {"text_idx": "#000059", "text": "Lau\u0306 PIV, \"misparolo\" estas simple \"Nekonscia eraro en la parolo\", do g\u0302i ne nepre rilatas al dialektoj. Kaj se ni supozas (tute pravigeble) ke dialektoj ne estas eraraj en si mem, do \"misparolo\" ec\u0302 ne povas rilati al dialektoj."}, {"text_idx": "#000060", "text": "Pri la vidpunkto de \"pli-malpli c\u0302iuj profesiaj lingvistoj\": nu, efektive ec\u0302 ortodokse priskribismaj lingvistoj malkonsentas kun vi. Priskribismo ne signifas, ke c\u0302io dirita en la gepatra lingvo estas lau\u0306difine senerara. Se vi vere opinias tiel, via kompreno de priskribismo estas absurda parodio de la realo."}, {"text_idx": "#000061", "text": "Parolantoj ja eraras en siaj gepatraj lingvoj. Ofte. Kaj, kiel prave asertis LLZ, ilia posedo de tiu lingvo \u2013 ekzemple la leksikono kaj ties diversaj signifonuancoj \u2013 neniam estas perfekta, nek povas esti."}, {"text_idx": "#000062", "text": "Esperanto, kiel aliaj artefaritaj lingvoj, estas malforta je efektiva komunikado, kontrau\u0306 la angla en IT-tekniko, la germana en filozofio, la japana en otakado ktp. Tio bedau\u0306re kau\u0306zas \"degeneron\" de Esperanto."}, {"text_idx": "#000063", "text": "Strange! C\u0302u oni ne konstante substrekas en la propagando, ke Esperanto estas \"forta\" precipe pro la trajtoj de artefarita lingvo? Estas logika, facile lernebla sen la cindroj de la \"naturaj\" lingvoj.. Eble la pli ol centjara fanfaronado ne funkciis. Kelkaj nun traktas la fiaskon de varbado kiel degeneron de la lingvo. La lingvo restis pli au\u0306 malpli la sama. Oni povas facile kompreni la plej fruajn tekstojn.Estas aliaj uzantoj kun aliaj celoj."}, {"text_idx": "#000064", "text": "\"Fiasko de varbado\" \u2014 t.e., ke la nombro da Esperanto-uzantoj ne kreskas en granda temposkalo (vd., ekzemple, la statistikon de UKoj) \u2014 okazas pro tio, ke la lingvo trovig\u0302as en \"fermita cirklo\": amasa interso al g\u0302i povas aperi nur kiam g\u0302in uzos sufic\u0302e multe da homoj (Zamenhof en la Unua libro nomis nombron je 10 milionoj), kaj tiaj povas aperi, nur se jam ekzistos amasa intereso al g\u0302i. La tradicia sistemo de varbado kapablas subteni la jam ekzistantan kvanton da E-parolantoj, sed g\u0302i ne povas serioze pligrandigi g\u0302in, kaj la Esperanta komunumo, s\u0302ajne, jam delonge atingis pli-mapli stabilan staton."}, {"text_idx": "#000067", "text": "\"Mi estas kreema, mi tiel vidas la lingvon\"."}, {"text_idx": "#000069", "text": "Estas homoj, kiuj iel konscias pri Esperanto kiel \"Internacia Lingvo\", havas intereson, kaj emas lerni g\u0302in. Homoj kiuj konscias pri komunikado, lingvo-komunumoj, interkulturaj kaj interlingvaj kontaktoj, ktp."}, {"text_idx": "#000070", "text": "Kaj estas homoj, kiuj renkontas la ideon \"Esperanto\" Interrete, vidas en g\u0302i ludilon, lingvo-projekton, logiko-problemon, ktp. Tiuj homoj g\u0302enerale nenion scias pri la estig\u0302o, historio, au\u0306 lingvokomunumo de Esperanto, kaj efektive fajfas pri tiaj aferoj."}, {"text_idx": "#000071", "text": "Lau\u0306 mi, okazis aparte grava pas\u0302o (mi emas diri \"mispas\u0302on\") kiam la kurs-kreantoj de novaj lern-programoj, kiel ekzemple Duolingo, intence elektis prezenti Esperanton kiel \"mojosan alian lingvon\", sen ia ajn informado pri la historia kaj filozofia kunteksto de la lingvo."}, {"text_idx": "#000072", "text": "En la epoko de lernolibroj kaj pos\u0302ta komunikado, certe estis malpli facile lerni la lingvon, trovi materialojn, ktp. Sed tamen, c\u0302iu lernolibro enhavis ian enkondukan parton kiu klarigis la kialon por internacia lingvo, kaj aparte emfazis la kialojn lerni Esperanton."}, {"text_idx": "#000073", "text": "La nova Duolingo-generacio eble rekonas la nomon \"Zamenhof\", sed ne g\u0302enerale povas multon diri pri la homo. Ili eble au\u0306dis la vorton \"Fundamento\", sed ne scias kio g\u0302i estas, kio estas en g\u0302i, au\u0306 kiel g\u0302i efikas. Ili scias nenion pri Baghy, Kalocsay, Auld, Engholm, Boulton . . . c\u0302ar ili ne kutime emas legi librojn, kaj c\u0302ar estas pli kaj pli malfacile trovi librojn en Esperanto."}, {"text_idx": "#000074", "text": "Mi nek plendas, nek rezistas. Nur provas iom priskribi. Sed la disig\u0302o inter la \"lingvolernemuloj\" kaj la \"lingvoludemuloj\" estas tre forta fenomeno."}, {"text_idx": "#000076", "text": "Mi bedau\u0306ras mi metis la adreson de la hispana retpag\u0302o. C\u0302i tie estas angla kaj esperanta. . . . angla . . . esperanta"}, {"text_idx": "#000077", "text": "Bedau\u0306rinde, tio ne veras. Mi ripetis jam multe da fojoj, ke unu el la plej gravaj problemoj de la Esperanta interreto estas g\u0302ia malbona kunligiteco, rezulte de kiu oni tre malfacile povas trovi ion vere atentindan en g\u0302i."}, {"text_idx": "#000078", "text": "Koncerne la priskribatan situacion mi opinias, ke g\u0302i devenas grandparte ne pro tio, ke homoj, lernintaj la lingvon per Duolingo au\u0306 aliaj retaj kursoj, volas nur \"komuniki kaj distrig\u0302i\", sed pro tio, ke ili ne vidas aliajn eblojn por uzi g\u0302in. Kaj tio jam estas en areo de respondeco de la \"tradiciaj\" Esperanto-organizoj. Mi renkontas de temp' al tempo en Reddit au\u0306 Telegram demandon: \"Mi estas komencanto. Kie mi povas trovi ion interesan por legi?\" Do, komencantoj volas legi, ili volas uzi la lingvon plenskale kaj, sekve, plibonigi sian kapablon uzi g\u0302in \u2014 ja plej bona trejnado de lingvoposedo estas legado de bonkvalita literaturo. Kial do ni ne zorgas pri kontentigi bezonojn de novaj samlingvanoj kaj poste miras lingvonivelon de ili?"}, {"text_idx": "#000079", "text": "Esperanto estas dua lingvo por (preskau\u0306) ni c\u0302iuj. Kelkaj inter ni atentas la uzmanieron de aliaj Esperanto-parolantoj. Same okazas kun multaj personoj en aliaj lingvoj. Ekzemple la angla en la reto estas multe pli malbona ol la tekstoj en Esperanto. Krom tio, multaj homoj kiuj uzas la anglan kredas (malkorekte) ke ili vere scipovas g\u0302in! Kaj se mi skribas al ili la korektan uzon ili kolerig\u0302as! Do pri Esperanto ne tiom maltrankvilig\u0302i. Se tiuj homoj dau\u0306ras kaj legas nian lingvon, iom por iom ili akiros bonan stilon. Pri la aliaj, nu, ili ne interesig\u0302as por lingvoj kaj nur volas komuniki. Mi ne kredas ke ekig\u0302os iu pig\u0302ino. Mi rimarkis ke c\u0302e tiuj kiuj ne bone lernas la akuzativon, kiam ili estas kune kun homoj kiuj uzas g\u0302in korekte dum certa tempo, ankau\u0306 ili komencas kompreni g\u0302in, ja se nur subkonscie. Mia edzo lernis Esperanton por mi. Lia gepatra lingvo, la portugala, nur havas akuzativon por prepazicioj. Sed nun li ekuzas g\u0302in senpense sed ja korekte.\nHavu paciencon! Esperanto estas homa lingvo. Niaj idoj ne parolas kiel la plenkreskuloj \u2013 sed iom post iom li akiras la bonan lingvon."}, {"text_idx": "#000080", "text": "Jes, mia opinio estas sama. Dum la Akademio kaj bonnivelaj Esperantistoj ekzistas, g\u0302i ne degeneros.\nMi nur volas aldoni, ke \u201dkorekta\u201d estas \u201drilata al korektado\u201d, kaj tio, kion vi celis, estas \u201dg\u0302usta\u201d."}, {"text_idx": "#000082", "text": "C\u0302u oni nomu tiun fenomenon \"kiolafekismo\"?"}, {"text_idx": "#000083", "text": "En Esperantujo, oni multe parolas pri \"kion fari por Esperanto?\", \"kion fari por disvastigi la lingvon?\", ktp... Mia respondo estas: bone lerni gxin."}, {"text_idx": "#000084", "text": "Mi tute konsentas. Osmo Buller bone esprimis tion c\u0302i en sia eseeto \"Lerni Esperanton plej gravas\", legebla en la revuo Esperanto de marto 2013 (els\u0302utebla c\u0302i tie)."}, {"text_idx": "#000086", "text": "Ekzistas la PIV (iuepoke eblis ricevi iun PIV-vorton cxiutage el lernu.net, kaj studi tiun difinon estis suficxe rapida kaj permesis efike lerni), ekzistas la Bertilo-gramatiko se oni havas demandon pri preciza punkto, ekzistas multaj libroj (mi fresxdate legis la Mastron de l'Ringoj)..."}, {"text_idx": "#000087", "text": "Kara Paulo : tute ne eblas efike lerni el PIV- char en ghi kaosas pli ol 30 mil difinoj \u2013 mi konsultas ghin tamen chiutage. Mi obstinas pri mia aserto: raras altnivelaj kursoj kaj fluparolantoj . La mastro de la ringoj estas tradukita romano. La sola universitato kun altnivelaj E- studoj trovighas en Poznano , pollando ."}, {"text_idx": "#000089", "text": "Se la lingvo ne evoluas kaj ne estas alloga por junuloj esperanto tute mortos, tiel simple. Lingvo ne estas tiel kontrolebla, se vi ne kredas min vidu kio okazis al volapuk!"}, {"text_idx": "#000090", "text": "Se vi ne kredas nin, vidu kio okazis al Esperanto!"}, {"text_idx": "#000091", "text": "Jes ja, la lingvo degeneris rilate al la landnomoj. Malmultaj esperantistoj nuntempe scipovas esprimi landnomojn senerare, speciale cxe la komancantoj. Kulpas la sxajna sufikso -i, kiun Zamenhof neniam aprobis. Je la komenco de la lingvo ekzistis nur la dusistema landonomado: -uj por la gentodevenaj/malnovaj landoj kaj -an pour la geografiaj landoj. Tiu sistemo tre bone funkciis, gxis iuj kleraj esperantistoj enkondukis la literon -i, por ke la esperantaj landnomoj pli similas orele al la naciaj nomadoj. Miaopinie tiu enkonduko estas eble la plej granda eraro kiu estis farita, ecx la Akedemio dauxre hezitas inter aprobo kaj malaprobo kaj lasas al cxiu liberan elekton inter -i kaj -uj por la gentobazaj landoj. Konsekvence, ni konstatas hodiaux tutan fusxadon cxe la landonomado.\nLa Akedemio devus instigi reveni al la origina Zamenhofa sistemo kaj la esperantista gazetaro devus sekvi tiun puran sistemon.\nTio bezonas antauxe, ke iuj \"kleraj\" forgesas ilian memamon kaj agnoskas, ke ili eraris.\nSed Esperantistoj difine esperas, do la afero ne estas ankoraux perdita \ud83d\ude42 \ud83d\ude42"}, {"text_idx": "#000092", "text": "Zamenhof mem abunde uzis la morfemon \"i\" por landnomoj . la sufikso \" an\" neniam indikis geografian landon . La gentobazo por landnomoj apenau ekzistas, char en chiu lando loghas pluraj gentoj. La apliko de landnomoj dependas de politika shangigho sur la monda globo. Ni Esperantistoj ne rajtas dikti la landnomojn \u2013 la antikva lito de prokusto estu instruo por ni !"}, {"text_idx": "#000093", "text": "La tiel nomata sistemo uj spegulas la koloniismon de la kunteksto, kiam Zamenhof g\u0302in proponis. Se konsideri, ke Brazilo (1822) estas sendependa lando antau\u0306 ol kelkaj landoj de la hodiau\u0306a mapo de Eu\u0306ropo, kiel Bosnujo kaj Hercegovino (1992) , kion oni faru pri la uja kriterio?"}, {"text_idx": "#000095", "text": "Estus interese legi respondojn de aliaj spertuloj... de komentintoj, sed artikolece, ie en la reto."}, {"text_idx": "#000096", "text": "kaj UEA havis tempon por preterpasi Lin"}, {"text_idx": "#000097", "text": "Pardonu min, se mi revarmigas jam konatan averton de Umberto Eco, kiu deklaris, ke interreto ebligas samegale dissendi opinion al idioto (fakte al legionoj da) kaj al Nobel-premiitoj. Tion li deklaris, kiam li ricevis la titolon de doktoro \"honoris causa\" de Universitato de Turino, la 10-an de junio 2015. Kiel brazilano (kaj universitata esploristo pri semiotiko) mi nur povas pravigi lin, c\u0302ar c\u0302i tie en Brazilo legionoj da idiotoj pere de sociaj retoj metis la plej abomenindan el ili en la plej alta posteno de nia kompatinda lando. Idiotoj ja kau\u0306zas degeneron al lando, sed trankvilig\u0302u vi, parolantoj de Esperanto, c\u0302ar lingvo neniam degeneras. Lingvo simple transformig\u0302as per la uzo. Al Zamenhof neniam mankis la konscienco pri tiu principo de iu ajn lingvo. Minimuma kono pri Esperanto montras, ke g\u0302i renovig\u0302as per neologismoj kaj respekteme kolektas arkaismojn. Tial ne konfuzig\u0302u mistajpoj kun degenero. Mi ec\u0302 entuziasmig\u0302as pro tio, ke vigla aro da novaj uzantoj antau\u0306enigas nian karan lingvon. Se inter ili svarmas \u201ceraroj\u201d, des pli bone, c\u0302ar nur tiu, kiu uzas ion rajtas iamaniere erari. Lingvo sen eraroj estas mortintaj."}, {"text_idx": "#000099", "text": "Autoro Umberto Eco tute ne estis Esperantisto- sed ech verkis kontrau Esperanto libron, kun titolo : \" la serchado de perfekta lingvo \""}, {"text_idx": "#000100", "text": "Li postulis seneraran lingvon !"}]